ROZHODNUTIE RADY
z 5. júla 2004
o existencii nadmerného schodku v Českej republike
(2005/185/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 6,
so zreteľom na odporúčanie Komisie,
so zreteľom na pripomienky vyjadrené Českou republikou,
keďže:
(1)
Podľa článku 104 zmluvy majú členské štáty zabrániť nadmerným schodkom verejných financií; uvedené sa vzťahuje tiež na členské štáty s výnimkou, čo je prípad všetkých krajín, ktoré pristúpili k EÚ 1. mája 2004.
(2)
Pakt stability a rastu je založený na cieli riadnych verejných financií ako prostriedku posilňovania podmienok cenovej stability a silného udržateľného rastu, vedúceho k vytváraniu zamestnanosti.
(3)
Postup pri nadmernom schodku podľa článku 104 ustanovuje rozhodnutie o existencii nadmerného schodku a Protokol o postupe pri nadmernom deficite, pripojený k zmluve, upravuje ďalšie ustanovenia týkajúce sa vykonávania postupu v prípade nadmerného schodku. Nariadenie Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (1), ustanovuje podrobné pravidlá a pojmy uplatňovania ustanovenia uvedeného protokolu.
(4)
Článok 104 ods. 5 zmluvy vyžaduje od Komisie, aby sa zaoberala stanoviskom Rady, ak Komisia usudzuje, že v členskom štáte existuje alebo môže vzniknúť nadmerný schodok. Po preskúmaní všetkých príslušných faktorov zohľadnených v jej správe v súlade s článkom 104 ods. 3 a so zreteľom na stanovisko Hospodárskeho a finančného výboru v súlade s článkom 104 ods. 4 dospela Komisia vo svojom stanovisku z 24. júna 2004 k záveru, že v Českej republike existuje nadmerný schodok.
(5)
Článok 104 ods. 6 zmluvy ustanovuje, že Rada by mala posúdiť akékoľvek pripomienky, ktoré si môže príslušný členský štát želať vyjadriť pred rozhodovaním, po celkovom hodnotení, či existuje nadmerný schodok.
(6)
Celkové hodnotenie vedie k týmto záverom. Celkový schodok verejných financií dosiahol v Českej republike v roku 2003 12,9 % HDP (5,9 % HDP bez veľkej jednorazovej operácie súvisiacej s hypotetickými štátnymi zárukami), čo prevyšuje 3 % referenčnej hodnoty HDP, uvedenej v zmluve. Prebytok schodku verejnej správy nad referenčnou hodnotou nie je dôsledkom neobvyklej udalosti mimo kontroly českých orgánov ani nebol dôsledkom závažného hospodárskeho poklesu v zmysle Paktu stability a rastu. Schodok verejnej správy pravdepodobne zostane v roku 2004 vyšší ako 3 % HDP. Konkrétne, podľa prognózy Komisie na jar 2004 sa predpokladá, že v roku 2004 schodok dosiahne 5,9 % HDP, zatiaľ čo program konvergencie Českej republiky predpokladá schodok vo výške 5,3 % HDP. Pomer dlhu, ktorý bol v roku 2003 37,6 %, pravdepodobne zostane v roku 2004 pod úrovňou 60 % referenčnej hodnoty HDP, uvedenej v zmluve,
PRIJALA TOTO ROZHODNUTIE:
Článok 1
Z celkového hodnotenia vyplýva, že v Českej republike existuje nadmerný schodok.
Článok 2
Toto rozhodnutie je určené Českej republike.
V Bruseli 5. júla 2004